M. Dzurinda, predseda vlády SR: (2005-02-03):
Vláda Slovenskej republiky svoju trestnú politiku vyjadrila aj predložením vládnych návrhov nových rekodifikovaných trestných kódexov, Trestného zákona a Trestného poriadku. Ich cieľom bolo reagovať na nové skutočnosti trestnej politiky, ktorými bolo nevyhnutné sa zaoberať. Vypracovaním návrhov poveril podpredseda vlády Slovenskej republiky a minister spravodlivosti pán Lipšic Komisiu pre rekodifikáciu trestného práva. Členmi tejto komisie boli okrem predstaviteľov ministerstva spravodlivosti aj zástupcovia ministerstva vnútra a Policajného zboru. Jej úlohou bolo spracovanie nových návrhov trestných kódexov, ktoré zohľadnia najnovšie poznatky a budú reagovať na vývoj kriminality, najmä prejavy terorizmu, organizovaného zločinu, vznik organizovaných skupín napojených na zahraničie, stav korupcie, rozširovanie obchodu s drogami aj s ľuďmi. Výsledkom práce komisie sú návrhy nových trestných kódexov predložené na rokovanie Národnej rady. Je to téma výsostne aktuálna. Návrhy týchto zákonov úplne novým spôsobom upravujú trestné konanie a reagujú na zmenenú spoločensko-politickú situáciu zavedením nových skutkových podstát alebo aj vypustením niektorých skutkových podstát. Nemôžem súhlasiť s tým, že vláda vyjadrila svoju trestnú politiku iba úpravou kódexov. Myslím si, že nie je celkom pravdou, že trestná politika je reprezentovaná iba trestnou represiou. Môžem a chcem vás ubezpečiť, pani poslankyňa, že vláda nezužuje trestnú politiku iba na oblasť trestnej represie. Súbežne s rekodifikáciou trestných kódexov sa realizuje aj druhá časť trestnej politiky, ktorá sa týka prevencie kriminality, o ktorú sa aj vy zaujímate. Chcel by som vás upozorniť, že pri ministerstve vnútra je zriadená Rada vlády pre prevenciu kriminality ako poradný, iniciatívny a koordinačný orgán vlády Slovenskej republiky pre oblasť prevencie kriminality a inej protispoločenskej činnosti. Na základe jej činnosti minister vnútra ako predseda rady ešte v júni v roku 1999 nadväzne na programové vyhlásenie vlády predložil Stratégiu prevencie kriminality v Slovenskej republike. Jej schválením vláda nadviazala na vyššej kvalitatívnej úrovni na celospoločenskú koncepciu prevencie kriminality a inej protispoločenskej činnosti z roku 1997. Pripomínam, že následne bola v apríli v roku 2003 vo vláde schválená aktualizácia tejto stratégie na roky 2003 – 2006,  najmä úlohami uznesenia v tejto stratégii sa v praxi realizuje tá časť trestnej politiky, na absenciu ktorej vo svojej otázke, myslím, narážate. V oblasti prevencie kriminality pôsobí na Slovensku niekoľko úrovní koordinačných orgánov. Na národnej úrovni rada vlády, na úrovni ministerstiev tzv. pracoviská prevencie, na úrovni miestnej štátnej správy a miestnej úrovni špecializované komisie. Na všetkých týchto úrovniach sa realizujú úlohy stratégie prevencie prispôsobené špecifickým podmienkam. V spolupráci s občianskym združením Pomoc obetiam násilia zastúpeným v rade pre prevenciu boli vo všetkých krajských mestách v koordinácii s krajskými úradmi a samosprávami zriadené poradne pre obete trestných činov. A napokon uznesenie k aktualizácii stratégie navyše zaviazalo ministra vnútra zabezpečiť vypracovanie návrhu zákona o prevencii kriminality a inej protispoločenskej činnosti a predložiť ho na rokovanie vlády do 30. júna tohto roku. Návrh tohto zákona je vypracovaný, ako ma informovali, má už podobu paragrafovaného znenia. Je reálny predpoklad, že týmto návrhom zákona sa bude Národná rada zaoberať v druhom polroku tohto roku. Jeho schválením a schválením trestných kódexov bude komplexne vyjadrená trestná politika Slovenskej republiky v právnych normách. Práve príprava tohto návrhu zákona, o ktorom som sa zmienil, nakoniec je dôkazom, že vláda Slovenskej republiky nezužuje otázku trestnej politiky iba na trestnú represiu, ale aj na zákonnú úpravu prevencie kriminality. Takže toľko z mojej strany, pani poslankyňa.